নিজস্ব প্রতিনিধি: এসএসকেএমে মদন মিত্রের চিকিৎসা সংক্রান্ত সমস্ত তথ্য প্রকাশের নির্দেশ দিল কলকাতা হাইকোর্ট। এই সংক্রান্ত এক মামলার শুনানিতে বিচারপতি দেবাংশু বসাক বলেন, মামলাকারীর হাতে এই সংক্রান্ত যাবতীয় তথ্য তুলে দিতে হবে ওয়েষ্ট বেঙ্গল ইনফরমেশন কমিশনকে। জানিয়ে দেন, ৪ সপ্তাহের মধ্যে সরূবরাহ করতে হবে এই তথ্য। আদালতে আজ শুনানির সময় মামলাকারী স্বেচ্ছাসেবী সংস্থার আইনজীবী বলেন, তথ্য দিতে এক বছর সময় চাইতে পারে না ওয়েষ্ট বেঙ্গল ইনফরমেশন কমিশন। তখন সরকারী আইনজীবী জানান, মদন মিত্রের চিকিৎসা সংক্রান্ত সমস্ত নথি নিয়ে 'অ্যাকশন টেকেন রিপোর্ট' তৈরির কাজ চলছে। তখনই বিচারপতি প্রশ্ন করেন, কতদিন সময় লাগবে আপনাদের? এরপরই বিচারক বলেন, যত দ্রুত সম্ভব তথ্য সরবরাহ করুন মামলাকারীকে তাতে যেন কোনোভাবেই ৪ সপ্তাহের বেশি সময় না লাগে। উল্লেখ্য, সারদা মামলায় সিবিআই হেফাজতে থাকাকালীন একাধিকবার অসুস্থ হয়েছেন মদন মিত্র। চিকিৎসার জন্য তাঁকে বার বার পাঠানো হয়েছে এসএসকেএম হাসপাতালে। এসএসকেএমে ভিভিআইপি কেবিনে চিকিত্সা চলে তাঁর। মদন মিত্রর কোন কোন রোগের কী চিকিৎসা হয়েছে? চিকিৎসায় কত খরচ হয়েছে? এমন সব তথ্য জানতে চেয়ে ২০১৫ সালের এপ্রিলে এসএসকেএম হাসপাতালে আরটিআই দায়ের করে একটি স্বেচ্ছাসেবী সংস্থা।
মাস ঘুরলেও হয়ে গেলেও রাজ্যের একমাত্র সরকারি সুপার স্পেশ্যালিটি হাসপাতালের তরফে কোনও সদুত্তর না পেয়ে সংস্থাটি ওয়েষ্ট বেঙ্গল ইনফরমেশন কমিশনে আবেদন জানায়। ২০১৬-র জুনে কমিশন জানায়, এখনও পর্যন্ত ২০১৩-১৪ সালের আবেদনের শুনানি শেষ হয়নি। তাই মদন মিত্রের এসএসকেএমে চিকিৎসা সংক্রান্ত তথ্য জানতে ১-২ বছর সময় লাগবে। এরপরই ওই সংস্থা মামলা করে কলকাতা হাইকোর্টে।